Rwanda bloei nie meer inwendig nie | Maroela Media
In 'n tyd waarin sogenaamde polities bevryde lande soos Suid-Afrika vasklou aan kwessies soos apartheid, kolonialisme, menseregte en rassisme om hulle eie onbevoegdheid en nuwe bestaanstryd te verberg, onderskei Rwanda hom as 'n land wat toenemend saam met die wêreld kan praat.
Pres. Paul Kagame het pas die eerste Afrikaleier geword om Amerika se grootste Israel-gesinde forum in Washington toe te spreek. Hy het aan die Amerikaans-Israelse Komitee vir Openbare Sake, AIPAC, gesê die Joodse staat was waarskynlik Rwanda se grootste inspirasie in die land se heropbou ná die menseslagting van 1994. Hy vergelyk dit met Israel se suksesvolle vestiging en ontwikkeling selfs ná die gruwels van die Jode-slagting. Hy het ook Rwanda se vriendskapsbande met Israel bevestig.
Kagame sê Israel het nie net bestaansreg nie, maar ook die reg om 'n volwaardige lid van die internasionale gemeenskap te wees. Kagame regeer per gewysigde grondwet sedert die jaar 2000, en kon daarin slaag om die reuse-konflik tussen die Tutsi's en Hutu-ekstremiste hok te slaan en Rwanda in 'n suksesverhaal te omskep.
Hy sê die sekuriteit en veiligheid van mense wat eens vir uitwissing bestem was, kan nie uitsluitlik fisiek wees nie. Volgens hom sal die wêreld nooit regtig veilig wees as daar steeds ideologieë bestaan wat moord as 'n patriotiese plig bejeën nie.
Sommige regerings en politieke bewegings op die vasteland kan hulle net met die Palestynse stryd vir 'n eie staat vereenselwig. Hulle beskuldig Israel van apartheid en kolonialisme en kan maar net nie vergeet dat die Israeli's Suid-Afrika se apartheidsbestel bygestaan het in die moeilike sanksiejare nie. En tog het Israel se aktiewe diplomatieke betrokkenheid asook tegniese en ekonomiese samewerking met sleutelspelers soos Rwanda, hom al baie vriende op die vasteland besorg.
Premier Benjamin Netanyahu sal later vanjaar minstens 30 Afrikaleiers tydens 'n beraad in Togo toespreek. Dit is van groot belang vir potensieel vooruitstrewende Afrikastate om bande met 'n wêreldland op die gebied van tegnologie te vestig.
Israel is ook 'n leier op militêre gebied en een van die grootste uitvoerders van militêre toerusting. Israel en Rwanda is nie alleen bondgenote nie, maar steun sterk op Amerika, hoewel albei lande al Washington se geduld onder die Obama-administrasie tot die uiterste beproef het.
Kagame is van toenemende outokrasie beskuldig en Netanyahu is gereeld berispe oor Israel se voortgesette uitbreiding in die Palestynse besette gebiede. Pres. Donald Trump openbaar tot dusver 'n meer gematigde houding teenoor Rwanda en Israel en albei lande hoop op 'n hegte vriendskap met die VSA. Israel hou vol dat 'n vredesooreenkoms met die Palestyne net bereik kan word deur regstreekse onderhandelings en nie deur diplomatieke druk van buite nie. Rwanda steun dié standpunt ten volle. Die land het immers die gevolge van sy bloedige volksmoord op eie stoom oorwin. Dit is verfrissend om 'n Afrikaleier teë te kom wat buite die grense van die rewolusie kan dink.
Paul lek Israel blink vir… nog geld. En baie van sy burgers bly in Israel omdat hulle die Joodse geloof glo 'aanhang' en glo hulle is van Joodse afkoms. Baie gelieflik… Afrika het baie trieks om te kry en te kry en te…